สวัสดีค่ะ เป็นผดเม็ดเล็กๆ หรือตุ่มนูนสีน้ำตาลอ่อน หลายเม็ดกระจายตัวเป็นกลุ่มๆ และสามารถลุกลามได้ เป็นมาหลายปีแล้วค่ะ เป็นๆหายๆ มีอาการคันตลอด เมื่อตรงนี้หาย ตรงนู้นขึ้นต่อ เวลาหายก็จะทิ้งรอยแผลเป็นๆจุดสีน้ำตาลอ่อนไว้ เกิดขึ้นตลอดเวลาที่มีอากาศร้อน ส่วนช่วงที่มีอากาศหนาว ผิวหนังก็จะเกิดอาการคันเหมือนกัน แต่ไม่ได้เป็นตุ่มนูน แต่จะเป็นอาการคันทั่วไป คาดว่าเกิดจากผิวแห้ง อยากทราบว่าผดหรือตุ่มนูนนี้เกิดจากอะไรคะ? เป็นเพราะเหงื่อหรือแบคทีเรียอะไรหรือเปล่าคะ?ปล. ตอนนี้กินยาแก้แพ้ และทาครีมTriamcinolone Acetonide 0.1% แต่ก็เป็นๆหายๆตลอด
สวัสดีค่ะ อาการเป็นผดเล็กๆ ตุ่มนูนสีน้ำตาลอ่อน หลายเม็ดกระจายตามตัว คัน สัมพันธ์กับการมีอากาศร้อนดังกล่าวมานั้น น่าจะเกิดจากเกลื้อนได้มากที่สุด แต่มักเป็นปื้นสีน้ำตาลเรียบๆ ไม่ค่อยเป็นตุ่ม ยกเว้นมีการอักเสบหรือติดเชื้อแบคทีเรียร่วมไปด้วยจากการไปแกะเกา สาเหตุอื่นๆเช่น รูขุมขนอักเสบ ผื่นผิวหนังอักเสบชนิดผื่นภูมิแพ้ หรือผื่นแพ้สัมผัสสารที่แพ้หรือทำให้ระคาย การมีผดร้อน หรือเป็นกลากก็ยังได้เช่นกันจากลักษณะที่กล่าวมานั้น ยังมีโอกาสเป็นไปได้หลายอย่าง หลักๆก็คือการติดเชื้อราที่ผิวหนังชั้นตื้น เช่น กลาก เกลื้อน หรือผิวหนังอักเสบในเบื้องต้นไม่ไปแกะเกาบริเวณที่เป็น ถ้าคันมาก รับประทานยาแก้คันเพื่อบรรเทาอาการ ใส่เสื้อผ้าระบายอากาศได้ดี ไม่อับชื้น ไม่อับเหงื่อ การรักษาขึ้นกับสาเหตุค่ะ ถ้าเป็นกลุ่มเชื้อรา การใช้ยาสเตียรอยด์ดังที่กล่าวมา จะไม่ทำให้โรคหายขาด และจะเป็นเรื้อรังได้เป็นปีจึงแนะนำว่าควรไปพบแพทย์เพื่อตรวจร่างกายจริง และขูดนำตัวอย่างจากบริเวณผิวหนังที่มีรอยโรคไปตรวจหาการติดเชื้อราว่ามีหรือไม่ และรักษาตามสาเหตุนั้นๆต่อไป